CELEX: 32021D0106
Language: lt
Date: 2021-01-28 00:00:00
Title: Komisijos įgyvendinimo sprendimas (ES) 2021/106 2021 m. sausio 28 d. dėl veiksmo, kurio ėmėsi Prancūzijos ekologinės pertvarkos ministerija, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų galima tiekti rinkai ir naudoti dezinfekantus, kurių sudėtyje yra propan-2-olio, pratęsimo (pranešta dokumentu Nr. C(2021) 380) (Tekstas autentiškas tik prancūzų kalba)

2021 2 1   
               
               
                  LT
               
               
                  Europos Sąjungos oficialusis leidinys
               
               
                  L 35/25
               
            
         KOMISIJOS ĮGYVENDINIMO SPRENDIMAS (ES) 2021/106
         2021 m. sausio 28 d.
         dėl veiksmo, kurio ėmėsi Prancūzijos ekologinės pertvarkos ministerija, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų galima tiekti rinkai ir naudoti dezinfekantus, kurių sudėtyje yra propan-2-olio, pratęsimo
         
            
               (pranešta dokumentu Nr. C(2021) 380)
            
         
         (Tekstas autentiškas tik prancūzų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
         kadangi:
         
                     (1)
                  
                  
                     2020 m. kovo 13 d. Prancūzijos ekologinės pertvarkos ministerija (toliau – kompetentinga institucija) pagal Reglamento (ES) Nr. 528/2012 55 straipsnio 1 dalies pirmą pastraipą priėmė sprendimą (vėliau iš dalies pakeistą 2020 m. birželio 29 d.) leisti iki 2020 m. gruodžio 31 d. tiekti rinkai ir naudoti dezinfekantus, kurių sudėtyje yra asmens higienai skirto propan-2-olio (1 tipo produkto, apibrėžto Reglamento (ES) Nr. 528/2012 V priede) (toliau – veiksmas). Pagal to reglamento 55 straipsnio 1 dalies antrą pastraipą kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. 2020 m. kovo 11 d. dėl koronaviruso sukeliamos ligos (COVID-19) Pasaulio sveikatos organizacija (PSO) paskelbė pandemiją. 2020 m. kovo 22 d. Prancūzijos parlamentas priėmė įstatymą, kuriuo paskelbta ekstremalioji visuomenės sveikatos situacija. Kaip prevencinę kovos su COVID-19 liga plitimu priemonę ir alternatyvą rankų plovimui vandeniu ir muilu PSO ir Prancūzijos sveikatos ministerija rekomenduoja naudoti alkoholinius rankų dezinfekantus. Produkto sudėtis, kuriai taikomas šis veiksmas, atitinka PSO rekomenduojamą propan-2-olio pagrindu pagaminto produkto sudėtį;
                  
               
                     (3)
                  
                  
                     PSO rekomenduojamų produktų, gaminamų propan-2-olio pagrindu, sudėtyje yra veikliosios medžiagos propan-2-olio. Propan-2-olį leidžiama naudoti 1-o tipo biocidiniams produktams (asmens higienos produktams), apibrėžtiems Reglamento (ES) Nr. 528/2012 V priede, gaminti;
                  
               
                     (4)
                  
                  
                     nuo COVID-19 pandemijos protrūkio pradžios Prancūzijoje itin išaugo dezinfekantų paklausa, todėl tokių gaminių trūkumas tapo beprecedentis. Iki veiksmo pradžios Prancūzijoje pagal Reglamentą (ES) Nr. 528/2012 nebuvo leidžiama naudoti jokių rankų dezinfekantų. COVID-19 kelia didelę grėsmę Prancūzijos visuomenės sveikatai, o papildomi dezinfekantai yra labai svarbūs siekiant kontroliuoti jo plitimą, atsižvelgiant į tai, kad muilu ir vandeniu nusiplauti rankas ne visada įmanoma;
                  
               
                     (5)
                  
                  
                     2020 m. rugsėjo 10 d. Komisija gavo motyvuotą kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šį veiksmą. Prašymas buvo motyvuojamas tuo, kad COVID-19 gali kelti grėsmę visuomenės sveikatai ir po 2020 m. gruodžio 31 d., tad, atsižvelgiant į tai, būtina leisti tiekti rinkai papildomus dezinfekantus siekiant suvaldyti COVID-19 keliamą grėsmę, kurios negalima suvaldyti kitomis priemonėmis;
                  
               
                     (6)
                  
                  
                     Kompetentingos institucijos nuomone, dezinfekantų paklausa dar labiau didės. Nepaisant to, kad yra etanoliu pagrįstų alternatyvų, kompetentinga institucija mano, kad būtina rinkoje išlaikyti įvairią dezinfekantų pasiūlą, kad būtų kuo labiau sumažinta galimo žaliavų trūkumo keliama rizika;
                  
               
                     (7)
                  
                  
                     kompetentinga institucija paragino veiklos vykdytojus, kurie pasinaudojo šiuo veiksmu, kuo greičiau siekti, kad būtų suteiktas nuolatinis produkto autorizacijos liudijimas. Vienas veiklos vykdytojas patvirtino ketinantis prašyti nuolatinio autorizacijos liudijimo naudoti dezinfekantą, kurio sudėtyje yra propan-2-olio;
                  
               
                     (8)
                  
                  
                     kadangi COVID-19 ir toliau kelia pavojų visuomenės sveikatai ir tokio pavojaus Prancūzijoje negalima tinkamai suvaldyti, nes rinkoje nėra papildomų dezinfekantų, tikslinga leisti kompetentingai institucijai pratęsti šį veiksmą ne ilgesniam kaip 550 dienų laikotarpiui, kuris prasideda kitą dieną po pradinio 180 dienų laikotarpio nuo 2020 m. kovo 13 d. kompetentingos institucijos sprendimo priėmimo;
                  
               
                     (9)
                  
                  
                     šiame sprendime numatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Prancūzijos ekologinės pertvarkos ministerija gali pratęsti dezinfekantų, kurių sudėtyje yra propan-2-olio, tiekimą rinkai ir naudojimą asmens higienos tikslais iki 2022 m. kovo 13 d.
         
         
            2 straipsnis
            Šis sprendimas skirtas Prancūzijos ekologinės pertvarkos ministerijai.
         
         
            Priimta Briuselyje 2021 m. sausio 28 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.